10111-personeel begin staakArgieffoto: https://pixabay.com Operateurs by die polisie se 10111-nooddiensoproepsentrum het Woensdag met ŉ beskermde staking begin. Die operateurs is lede van die Suid-Afrikaanse Polisie-unie (Sapu) en staak nadat gesprekke oor salarisverhogings ŉ dooiepunt bereik het. Volgens die vakbond word sy lede die minste van alle inbelsentrumwerkers betaal. Sapu het gesê die staking is wettig, maar het gewaarsku dat werkers wat daaraan deelneem moontlik nie betaal gaan word nie. Die polisie het Woensdag in ŉ verklaring beaam die staking is beskermd en dat ŉ geen-werk-geen-betaling-beleid gaan geld vir mense wat daaraan deelneem. Die polisie het ook genoem gebeurlikheidsplanne is gemaak om te verseker dat die diens in werking bly. Honderde operateurs by die inbelsentrum het in Junie vir een dag ook oor dié kwessies gestaak. “Dit is al meer as twee jaar sedert ŉ taakspan voorgestel het dat 10111-werknemers van salarisvlak vyf na sewe verhoog word. Die polisie se bestuur het eensydig besluit om polisiebeamptes in 10111-inbelsentrums te plaas,” het Oscar Skommere, hoofsekretaris van Sapu, destyds gesê. Skommere meen die besluit om die polisiebeamptes daar te ontplooi is nie net ŉ manier om onderhandelinge te ondermyn nie, maar dat dit ook dienslewering in gedrang bring omdat beamptes nie doen waarvoor hulle opgelei is nie. Sapu het die polisie se bestuur 14 werkdae [vanaf 6 Junie] gegee om positief op hul eise te reageer. “Indien dit nie gebeur nie, sal ons alle inbelsentrums landwyd buite werking stel met ŉ staking,” het Skommere destyds gedreig.